Infografika - Sekwenza tal-baġit tal-UE (kalendarju pragmatiku) Ara l-infografika sħiħa Fil-11 ta' Lulju 2018, l-ambaxxaturi għall-UE qablu dwar il-pożizzjoni tal-Kunsill dwar l-abbozz ta' baġit tal-UE għall-2019, qabel in-negozjati mal-Parlament Ewropew. B'kollox, il-Kunsill jipprevedi €164.1 biljun f'impenji u €148.2 biljun f'pagamenti għall-baġit tas-sena d-dieħla. Meta mqabbel mal-2018, din hija żieda ta' +2.09% f'impenji u żieda ta' +2.34% f'pagamenti. Il-Kunsill kompla jsegwi approċċ ibbilanċjat għall-proċess baġitarju annwali. Aħna ser nagħmlu ċert li r-riżorsi finanzjarji jiffukaw fuq il-prijoritajiet attwali tagħna bħat-tkabbir ekonomiku, il-migrazzjoni u s-sigurtà, u l-programmi li jagħtu l-aħjar prestazzjoni. Fejn l-analiżi tagħna kienet tiġġustifika dan, ġew riveduti wħud miċ-ċifri proposti mill-Kummissjoni. L-istati membri żguraw ukoll li ser ikun hemm marġni suffiċjenti fil-baġit biex inkunu nistgħu nirreaġixxu għal bżonnijiet mhux mistennija. Ninsab kuntent li l-appoġġ qawwi għall-pożizzjoni tal-Kunsill jagħti bażi soda lill-presidenza għan-negozjati tagħha mal-Parlament Ewropew. Hartwig Löger, Ministru Federali għall-Finanzi tal-Awstrija Oqsma u programmi prijoritarji Skont l-approċċ tiegħu fis-snin preċedenti, il-Kunsill jixtieq li jkun hemm appoġġ akbar għal programmi ċentrali tal-UE fl-oqsma tar-riċerka u l-innovazzjoni, l-iskambji taż-żgħażagħ u investimenti mmirati fl-infrastruttura. Orizzont 2020 għandu jirċievi +5.79% (€11.9 biljun), il-programm Erasmus+ +10.37% (€2.6 biljun) u l-Faċilità Nikkollegaw l-Ewropa +26.46% (€3.5 biljun) meta mqabbel mal-2018. Il-programm LIFE għandu wkoll jirċievi finanzjament addizzjonali ta' 5.20%, jew €550 miljun, biex jappoġġa l-ambjent u l-azzjoni klimatika. Fil-qasam tal-migrazzjoni, il-pożizzjoni tal-Kunsill tipprovdi spinta sinifikanti lill-Fond għall-Asil, il-Migrazzjoni u l-Integrazzjoni, li għandu jirċievi +55.80%, jew €1.1 biljun f'fondi, biex jippromwovi l-ġestjoni effiċjenti tal-flussi migratorji. Dan jinkludi aktar flus għar-riforma tas-sistema Ewropea komuni tal-asil. Lil hinn mill-UE, hu previst finanzjament addizzjonali għar-rotta tal-Mediterran Ċentrali u t-tieni porzjon tal-Faċilità għar-Refuġjati fit-Turkija. Inizjattivi ġodda u msaħħa Il-Kunsill appoġġa wkoll il-proposta tal-Kummissjoni għal tisħiħ konsiderevoli tal-mekkaniżmu tal-UE għall-Protezzjoni Ċivili u l-istabbiliment ta' riżerva ta' assi operazzjonali fil-livell tal-UE (RescEU) sabiex l-istati membri jingħataw għajnuna biex jirreaġixxu għad-diżastri naturali u dawk ikkawżati mill-bniedem. L-appoġġ għall-Korp Ewropew ta' Solidarjetà, li joħloq opportunitajiet għaż-żgħażagħ għal volontarjat jew ħidma fuq proġetti fl-Ewropa kollha, huwa aktar milli rdoppjat, għal €103 miljun. Huma previsti €245 miljun għall-istabbiliment tal-Programm Ewropew għall-Iżvilupp Industrijali fil-Qasam tad-Difiża, kif propost mill-Kummissjoni. Ser ikunu disponibbli wkoll fondi ġodda biex jiġi ffinanzjat il-ħolqien tal-Awtorità Ewropea tax-Xogħol u tal-Uffiċċju tal-Prosekutur Pubbliku Ewropew, kif ukoll biex jissaħħaħ l-Uffiċċju tal-Kontrollur Ewropew għall-Protezzjoni tad-Data. Sommarju tal-pożizzjoni tal-Kunsill jinsab fit-tabella t'hawn taħt*: Baġit tal-UE għall-2019: Il-Kunsill jaqbel dwar il-pożizzjoni tiegħu Il-passi li jmiss Il-Kunsill huwa mistenni jadotta formalment il-pożizzjoni tiegħu fil-bidu ta' Settembru. Din ser isservi bħala mandat għall-presidenza Awstrijaka biex tinnegozja l-baġit tal-UE għall-2019 mal-Parlament Ewropew. Kuntest Impenji huma wegħdiet legali li jintefqu flus fuq attivitajiet li l-implimentazzjoni tagħhom testendi fuq perjodu ta' diversi snin finanzjarji. jkopru n-nefqa li tirriżulta minn impenji li jittieħdu fil-baġit tal-UE waqt is-sena finanzjarja attwali u s-snin preċedenti. Abbozz ta' baġit tal-UE għall-2019 Pożizzjoni tal-Kunsill dwar l-abbozz ta' baġit għall-2019